**Adásvételi szerződés**

Amely létrejött egyrészről a

**HungaroControl Zrt.**

Székhely: 1185 Budapest, Igló u. 33-35.

Adószám: 13851325-2-44

Cégjegyzékszám: 01-10-045570

Bankszámlaszám: 10300002-10459732-49020026

SWIFT : MKKBHUHB

Képviseli: Kis Barnabás technológiai igazgató és

Hangyál Gyula ATM légiforgalmi igazgató

mint vevő, a továbbiakban: **Megrendelő**

másrészről az

Székhely:

Adószám:

Cégjegyzékszám:

Számlavezető:

Bankszámlaszám:

Képviseli:

mint eladó, a továbbiakban: **Szállító**

(Megrendelő és Szállító a továbbiakban együttesen: **Szerződő Felek**) között az alulírott helyen és napon az alábbi feltételek szerint:

1. **A szerződés tárgya**
   1. A HungaroControl Zrt. mint ajánlatkérő által „Komplex távközlési rendszer beszerzése, telepítése, üzembe helyezése” tárgyában *a közbeszerzésekről* szóló 2011. évi CVIII. törvény (a továbbiakban: **Kbt**.) 89. §-ának (1) bekezdése szerinti, *a közszolgáltatók közbeszerzéseire vonatkozó sajátos közbeszerzési szabályokról* szóló 289/2011. Korm. rendelet alapján lefolytatott, hirdetmény közzétételével induló tárgyalásos közbeszerzési eljárás eredményeként Szerződő Felek jelen szerződést (a továbbiakban: Szerződés) kötik.
   2. Szállító kötelezi magát, hogy – a Szerződésben és mellékleteiben, így különösen a közbeszerzési eljárás során az ajánlatkérő által rendelkezésre bocsátott Műszaki specifikációban (1. számú melléklet) meghatározott feltételek szerint – telefon alközpontból, videokonferencia rendszerből és távfelügyeleti rendszerből álló komplex távközlési rendszert, valamint az ahhoz tartozó tartalék alkatrészeket (a továbbiakban együtt: **Berendezések**) szállít Megrendelő számára, és a Berendezések tulajdonjogát Megrendelőre átruházza.
   3. Szállító továbbá a Szerződésben foglaltak szerint vállalja:
      1. a Berendezések telepítési helyre történő szállítását,
      2. a Berendezések telepítését a Megrendelő utasításainak megfelelően,
      3. a Berendezések üzembe helyezését,
      4. a Berendezések rendeltetésszerű üzemeltetésére vonatkozó, magyar nyelvű oktatást,
      5. a Berendezések rendeltetésszerű üzemeltetéséhez kapcsolódó támogatási szolgáltatás nyújtását,
      6. a Berendezésekre vonatkozó jótállást (garanciát).
   4. Megrendelő kötelezettséget vállal a szerződésszerűen leszállított Berendezések átvételére, valamint a Szerződés 3. pontjában meghatározott ellenérték megfizetésére a 4. pontban foglalt feltételek szerint.
2. **A Szerződés időbeli hatálya, TELJESÍTÉSI HATÁRIDŐ**
   1. A Szerződés a Szerződő Felek általi aláírásának napján lép hatályba. A Szerződés a támogatási szolgáltatás vonatkozásában a Berendezések sikeres üzembe helyezésétől számított 7 (hét) év időtartamig, egyebekben pedig a Szerződő Felek szerződéses kötelezettségeinek maradéktalan teljesítéséig marad hatályban; azzal, hogy a Szerződés ennél korábbi időpontban is megszűnhet a 17. pontban foglaltak szerint.
   2. Szállító köteles a Berendezéseket a Szerződés hatályba lépését követő hat hónapon belül a Berendezéseket üzembe helyezni. Megrendelő előteljesítést elfogad.
3. **A Szerződés ellenértéke**
   1. Szállító jelen Szerződésben meghatározott kötelezettségei teljességének ellenértékeként fizetendő összeg …………………….. forint plusz általános forgalmi adó, azaz ………………. Ft + ÁFA (a továbbiakban: **Díj**). A Díj összege az alábbi a) és b) pontban foglaltak szerint két részből tevődik össze:
4. a támogatási szolgáltatás havi ellenértéke ………………… Ft + ÁFA (a továbbiakban: **Támogatás Havidíja**), ennek megfelelően a támogatási szolgáltatás teljes ellenértéke a Támogatás Havidíjának 84-szerese, azaz ………………. Ft + ÁFA;
5. a Szállító egyéb kötelezettségeinek teljes ellenértéke ………………… Ft + ÁFA (a továbbiakban: **Berendezések Vételára**).
   1. A Díj magában foglalja a Berendezések tulajdonjogának átruházását, és minden olyan költséget, amely Szállítónál a Szerződés teljesítésével összefüggésben merül fel, így különösen a vámot és a vámkezelés költségeit, a különböző illetékeket, díjakat és egyéb közterheket, a tárolás, csomagolás, fel- és lerakodás, helyszínre szállítás, telepítés és üzembe helyezés, az oktatás, a támogatási szolgáltatás és a jótállás összes költségét és munkadíját, az esetleges biztosítást, a szerzői jogok ellenértékét, továbbá a Szerződés időtartama alatti árváltozásból eredő kockázatot és az elvárt hasznot.
   2. Szállító kijelenti, hogy meggyőződött a Díj megfelelő és elégséges voltáról, és hogy az megfelelő fedezetet biztosít a Szerződés szerinti valamennyi kötelezettség teljesítésére.
   3. A Díj részletezését a 2. számú melléklet (Szállító által benyújtott végleges ajánlat) tartalmazza.
6. **FIZETÉSI FELTÉTELEK**
   1. Megrendelő előleget nem fizet.
   2. Szállító a Berendezések Vételáráról négy részszámlát és egy végszámlát jogosult kiállítani az alábbiak szerint:

az első részszámlát a Berendezések Vételárának 10%-áról, azaz ………………. Ft + ÁFA összegről a Telepítési rendszerterv (Szerződés 8.6. pont, Műszaki specifikáció 2.2. pont) Megrendelő általi jóváhagyása után;

a második részszámlát a Berendezések Vételárának 20%-áról, azaz ………………. Ft + ÁFA összegről a Videokommunikációs rendszer (Műszaki specifikáció 4. pont) szállítása és telepítése után;

a harmadik részszámlát a Berendezések Vételárának 40%-áról, azaz ………………. Ft + ÁFA összegről a Telefon alközpont (Műszaki specifikáció 3. pont) szállítása és telepítése után

a negyedik részszámlát a Berendezések Vételárának 10%-áról, azaz ………………. Ft + ÁFA összegről a Videokommunikációs rendszerhez és a Telefon alközponthoz tartozó szoftveres kliensek üzembe helyezése után;

a végszámlát a Berendezések Vételárának fennmaradó 20%-áról, azaz ………………. Ft + ÁFA összegről a sikeres SAT-ról felvett jegyzőkönyv aláírása után.

* 1. Szállító havonta, utólag jogosult számlát kiállítani a Támogatás Havidíjának összegéről. A havi részszámlázás tekintetében Szerződő Felek rögzítik, hogy a folyamatos teljesítésű számlák kiállításakor az általános forgalmi adóról szóló 2007. évi CXXVII. törvény 58.§-a az irányadó.
  2. A 4.2-4.3. pont szerinti számlákat (a továbbiakban együtt: számla vagy számlák) Szállító csak Megrendelő vonatkozó teljesítésigazolásának kiadását követően jogosult kiállítani.
  3. A számla ellenértéke a vonatkozó jogszabályi előírásoknak megfelelően kiállított számla kézhezvételétől számított 30 (harminc) napon belül banki átutalással kerül megfizetésre, összhangban a Kbt. 130. §-ával és *a Polgári Törvénykönyvről* szóló 2013. évi V. törvény (a továbbiakban: **Ptk**.) 6:130. §-ával.
  4. Szállító tudomásul veszi, hogy Megrendelő a jelen Szerződésben rögzített ellenértéket kizárólag a Szerződés szerinti jogosultnak teljesíti, és annak, mint követelésnek az engedményezését kizárja. Szállító nem fizethet, illetve számolhat el a Szerződés teljesítésével összefüggésben olyan költségeket, melyek Kbt. 56. § (1) bekezdés k) pontja szerinti feltételeknek nem megfelelő társaság tekintetében merülnek fel, és melyek Szállító adóköteles jövedelmének csökkentésére alkalmasak. Szerződő Felek egybehangzóan megállapítják, hogy a Szerződés szerinti kifizetésekre *az adózás rendjéről* szóló 2003. évi XCII. törvény 36/A. §-a irányadó.
  5. A számlákat tértivevényes ajánlott postai küldeményben vagy személyesen, igazolt átvétellel Megrendelő Pénzügyi-Számviteli Osztályának kell eljuttatni egy eredeti és egy az eredetivel megegyező másolati példányban, vagy elektronikus úton a [postazo@hungarocontrol.hu](mailto:postazo@hungarocontrol.hu) címre kell elküldeni. A számlákon fel kell tüntetni jelen Szerződés Megrendelő által adott, belső azonosításra szolgáló szerződésszámát (HC-2015-5752), valamint a vonatkozó teljesítésigazoláson feltüntetett beszerzési rendelés számot. A számláknak a következő tételeket elkülönülten kell tartalmazniuk: az átadott eszközök (Berendezések) ára, a Berendezésekhez kapcsolódó szolgáltatások árai szolgáltatás típusonkénti bontásban, a Szállító által a Berendezések átadás-átvétele után biztosított szolgáltatások árai, különösen, de nem kizárólag a képzés vagy oktatás díja.
  6. Amennyiben a számla jogszabályi, illetve egyéb hiányossága (pl. szerződésszám), hibája folytán nem könyvelhető vagy nem befogadható, Megrendelő a számlát Szállítónak visszaküldi. Ebben az esetben a fizetési határidő a megfelelően javított számla benyújtásától (kézhezvételétől) számítódik.
  7. Amennyiben Megrendelő a fizetéssel késedelembe esik, Szállító a Ptk. 6:155. §-ában meghatározott késedelmi kamat és a Ptk. 6:155 § (2) bekezdésében meghatározott behajtási költségátalány felszámítására jogosult.

1. **Szerződő Felek kötelezettségei**
   1. Szerződő Felek vállalják, hogy minden lehetséges erőfeszítést megtesznek annak érdekében, hogy a Szerződés szerinti kötelezettségeiket haladéktalanul, tevékenyen és pontosan elvégezzék, illetve teljesítsék.
   2. Amennyiben jogszabály másként nem rendelkezik, a Szerződő Felek nem végeznek, nem hagynak bekövetkezni, vagy nem engednek meg olyan cselekményeket, amelyek bármely módon hátrányos hatással lehetnek a másik Szerződő Fél valamely jogára nézve, vagy károsan befolyásolják a másik Szerződő Fél jó hírnevét vagy üzleti jó hírét.
   3. Szerződő Felek kötelesek a másik Szerződő Fél által a Szerződés teljesítésével összefüggésben indokoltan kért minden tájékoztatást ésszerű határidőn belül megadni.
   4. Szerződő Felek vállalják annak biztosítását, hogy a Szerződés szerinti kötelezettségeiket megfelelő szintű végzettséggel és tapasztalattal rendelkező kompetens személyek a kellő gondossággal, szakértelemmel és körültekintéssel látják el.
   5. Szerződő Felek vállalják, hogy a Szerződés szerinti kötelezettségeiket nem gyakorolják a Szerződéssel bármiképpen összeegyeztethetetlen módon.
   6. Szerződő Felek vállalják, hogy a Szerződés teljesítése során valamennyi vonatkozó jogszabályi előírásnak eleget tesznek. Szállító szavatolja, hogy a Berendezések megfelelnek a magyar és az európai uniós élet- és vagyonvédelmi, egészségügyi továbbá munkavédelmi előírásoknak. Szállító továbbá vállalja, hogy a Berendezések telepítése és üzembe helyezése során betartja a jelen Szerződés 3. számú mellékletében foglalt munka- és tűzvédelmi, valamint környezetvédelmi követelményeket.
   7. Szerződő Felek kötelesek a lehető legnagyobb mértékben együttműködni annak érdekében, hogy a Szerződés teljesítésében esetlegesen jelentkező nehézségeket és problémákat kölcsönösen egyeztetve, a Szerződés céljának megvalósítása érdekében megoldhassák. Szerződő Felek vállalják, hogy haladéktalanul értesítik egymást bármely gátló körülményről vagy akadályról, amely a Szerződés szerinti teljesítésre hatással lehet.
   8. Szerződő Felek kötelesek egymást az adataikban vagy működésükben bekövetkező bármely lényeges változásról – mint például székhely, telefonszám, faxszám, bankszámlaszám, kapcsolattartó személy változása, átalakulás, egyesülés, szétválás iránti eljárás megindítása és jogerős lezárása, csődeljárás, végelszámolás, felszámolás kezdeményezése és jogerős elrendelése – a lehető leghamarabb, de legkésőbb a változás bekövetkezésétől számított 2 munkanapon belül értesíteni.
   9. A Szerződés létrejötte és tartalma, a Szerződéssel kapcsolatos, illetve a jelen Szerződés teljesítésével kapcsolatban Megrendelő és Szállító által egymásról szerzett valamennyi adat üzleti titok, ide nem értve azt az adatot, amelynek megismerését vagy nyilvánosságra hozatalát külön törvény közérdekből elrendeli. Szerződő Felek kötelezettséget vállalnak arra, hogy az üzleti titoknak minősülő valamennyi adatot bizalmasan kezelik, ilyen adatot harmadik személlyel a másik fél előzetes írásbeli beleegyezése nélkül nem közölnek, nem tesznek hozzáférhetővé, sem a Szerződés hatálya alatt, sem a Szerződés megszűnése után, továbbá saját körben is csak a Szerződés teljesítése érdekében használnak fel. Fenti titoktartási kötelezettség a jelen Szerződés hatályának megszűnése után is terheli annak kötelezettjét. Amennyiben a Szerződő Felek bármelyike a titoktartási kötelezettségét megszegi és ezzel a másik félnek kárt okoz, köteles a keletkezett kárt megtéríteni.
   10. Szállító vállalja a szerződéses kötelezettségeinek a Szerződéssel összhangban történő maradéktalan teljesítését. Szállító vállalja, hogy kötelezettségeit kellő időben, megfelelő és kiváló minőségben, Megrendelővel együttműködésben teljesíti.
   11. A Szerződést Szállítónak kell teljesítenie. Szállító teljesítésében – a jelen pont szerinti kivétellel – köteles közreműködni az olyan – a Kbt. 4. § 2. pontjában definiált – alvállalkozó, amely a közbeszerzési eljárásban részt vett az alkalmasság igazolásában. Szállító köteles Megrendelőnek a teljesítés során minden olyan – akár a korábban megjelölt alvállalkozó helyett igénybe venni kívánt – alvállalkozó bevonását bejelenteni, amelyet a közbeszerzési eljárás során az ajánlatában nem nevezett meg. Szállítónak a bejelentéssel együtt nyilatkoznia kell arról is, hogy az általa igénybe venni kívánt alvállalkozó nem áll a közbeszerzési eljárásban meghatározott kizáró okok hatálya alatt. A Szerződés teljesítésében akkor vehet részt a Szállító vagy a nem természetes személy alvállalkozó jogutódja, ha Szállító vagy a nem természetes személy alvállalkozó, mint gazdasági társaság átalakul, egyesül, szétválik vagy jogutódlással megszűnik. Az olyan alvállalkozó helyett, aki vagy amely a közbeszerzési eljárásban részt vett Szállító alkalmasságának igazolásában, csak Megrendelő hozzájárulásával és abban az esetben vehet részt a teljesítésben más alvállalkozó, ha a szerződéskötést követően – a szerződéskötéskor előre nem látható ok következtében – beállott lényeges körülmény, vagy az alvállalkozó bizonyítható hibás teljesítése miatt a Szerződés vagy annak egy része nem lenne teljesíthető a megjelölt alvállalkozóval, és ha Szállító az új alvállalkozóval együtt is megfelel azoknak az alkalmassági követelményeknek, melyeknek Szállító a közbeszerzési eljárásban az adott alvállalkozóval együtt felelt meg. Az alvállalkozó személye nem módosítható olyan esetben, amennyiben egy meghatározott alvállalkozó igénybevétele Szerződés tárgyát képező szolgáltatás sajátos tulajdonságait figyelembe véve a közbeszerzési eljárásban az ajánlatok értékelésekor meghatározó körülménynek minősült.
   12. Szállító kötelezettséget vállal arra, hogy a Szerződés teljesítésének teljes időtartama alatt tulajdonosi szerkezetét Megrendelő számára megismerhetővé teszi és az alábbi ügyletekről Megrendelőt haladéktalanul értesíti:
       1. Szállítóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely nem felel meg a Kbt. 56. § (1) bekezdés k) pontjában meghatározott feltételeknek.
       2. Szállító közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely nem felel meg a Kbt. 56. § (1) bekezdés k) pontjában meghatározott feltételeknek.
   13. A Berendezéseknek CE minősítéssel kell rendelkeznie és meg kell felelnie a vonatkozó európai és magyar szabványoknak. Megrendelő erre vonatkozó igénye esetén Szállító köteles Megrendelő által előírt formában és módon igazolni a Berendezések megfelelőségét.
2. **Dokumentumok**
   1. Szállító a Berendezések rendeltetésszerű használata érdekében köteles a Műszaki specifikáció 10. pontjában meghatározott adatokat, nyilatkozatokat és egyéb dokumentumokat (a továbbiakban együttesen: **Dokumentumok**) Megrendelőnek átadni az ugyanott meghatározott formátumban.
3. **SZÁLLÍTÁS**
   1. Szállító köteles a Berendezéseket a megállapodott határidőben saját költségén a telepítés helyszínére szállítani. Szállító köteles gondoskodni a Berendezések szállítmánybiztosításáról, amelynek a be- és a kirakodás alatti károsodásokra is ki kell terjednie.
   2. A vámügyintézést (amennyiben szükséges) a Szállítónak kell intéznie a saját költségén.
   3. A Berendezéseket közvetlenül a telepítésüket megelőzően kell a telepítési helyszínre szállítani, mivel a telepítési helyszínen raktározási lehetőség nem biztosított.
   4. Szállító köteles a Berendezéseket olyan megfelelő csomagolással ellátni, amely megakadályozza a szállításuk közben sérülések vagy elvesztések előfordulását. A csomagolásnak megfelelő védelmet kell nyújtani durva kezeléssel, szélsőséges hőmérsékletekkel és csapadékkal szemben. A csomagoknak nedvszívó anyagot kell tartalmazniuk a belső kondenzáció megakadályozása céljából. A csomagolás módjának biztosítani kell, hogy a csomag bármilyen jogosulatlan felbontása azonnal felismerhető legyen.
   5. Minden egyes csomagon fel kell tüntetni Megrendelő által megadott, belső azonosításra szolgáló szerződésszámot és a csomagokban el kell helyezni a csomag tartalmának listáját.
   6. A helyszínre szállítás Megrendelővel előre egyeztetett időpontban történhet. Szállító köteles Megrendelőt egy héttel előre faxon értesíteni a szállítás napjáról. Az értesítésnek az alábbi adatokat kell tartalmaznia:

* jelen Szerződés száma,
* szállítóeszköz típusa, rendszáma, továbbá a szállító, rakodó személyzet adatai, elérhetősége,
* a kiszállítás dátuma és pontos időpontja,
* a termékekre vonatkozó adatok (pl.: mennyiség, minőség, csomagok száma, bruttó és nettó súly, csomagok mérete, a használt csomagolás típusa és anyaga, vámtarifa kód [kombinált nómenklatúra]).

A késedelmes értesítésből vagy az értesítés elmaradásából adódó valamennyi kár Szállítót terheli.

1. **TELEPÍTÉS ÉS OKTATÁS**
   1. A Berendezések telepítése, üzembe-helyezése és végső átadása Szállító kötelessége. A telepítés helyszíne: 1185 Budapest, Igló u. 33-35. A Berendezéseket a jelen Szerződésben foglaltaknak megfelelően, a Megrendelő által kijelölt helyiségekben kell telepíteni (ANS 3 gépterem: Site 1 és Site 3, ANS 1 gépterem: Site 2). A Berendezések telepítési helyszínre történő szállítása, az épületeken belüli szállítása, valamint beállítása Szállító feladata.
   2. A telepítéshez szükséges anyagok és eszközök biztosítása Szállító kötelessége.
   3. Szerződő Felek a munkaterületek átadása során fotókkal kiegészített állapot-felmérési jegyzőkönyvet vesznek fel. Ettől az időponttól a munkaterülettel kapcsolatos munkavédelmi- és kárfelelősség Szállítót terheli. Szállító folyamatosan köteles gondoskodni a részére átadott munkaterület rendjéről és tisztaságáról.
   4. A munkaterületen azon személyek végezhetnek munkát, akik a Megrendelő által tartott munka- és tűzvédelmi oktatáson részt vettek és ezt a munkanaplóban aláírásukkal igazolták.
   5. Szállító munkavédelmi felelősséggel tartozik a *munkavédelemről* szóló 1993. évi XCIII. törvény (a továbbiakban: **Mvt.**) és az egyéb munkavédelmi tárgyú jogszabályok előírásaiban foglaltak szerint. Szerződő Felek az Mvt. 40. § (2) bekezdésében foglaltakra tekintettel megállapodnak, hogy a munkavégzés munkavédelmi szempontú összehangolásáért Szállító felelős. Szállító munkavégzéséhez Megrendelő folyamatos felügyeletet biztosít. A felügyeletet ellátó személy munkavédelmi vagy repülésbiztonsági indok alapján kiadott szóbeli és írásbeli utasításának Szállító köteles azonnal, teljes mértékben eleget tenni.
   6. A telepítést Szállítónak a Megrendelő által jóváhagyott ütemezés szerint kell végrehajtania. A Szállítónak a telepítés tervezett időpontja előtt négy héttel „Telepítési rendszertervet” kell küldenie Megrendelő részére jóváhagyás céljából, amit Megrendelő két héten belül véleményez. A Berendezések telepítésének megkezdésekor mind Szállító, mind pedig Megrendelő köteles helyi képviselőket kinevezni, és ezen személyek nevét a munkanaplóba bejegyezni. A munkanaplót Szerződő Felek helyi képviselői naprakészen vezetik. Szerződő Felek helyi képviselői nem jogosultak a Szerződés módosítására. A telepítés kezdetétől Szállító és Megrendelő helyi képviselője köteles a munkanaplóba bejegyezni a telepítési munkálatokra vonatkozó tényeket, különös tekintettel a telepítés és az üzembe helyezés kezdetére és lezárására.
   7. Eltérő vélemények esetén a munkanaplóban világosan ki kell fejteni mindkét fél álláspontját. Vita esetén, illetve a kölcsönös igények megítélése szempontjából a munkanaplóban foglalt és a másik fél helyi képviselője által nem kifogásolt bejegyzések kellő időben rögzített és elegendő bizonyítéknak tekintendők.
   8. Megrendelő jogosult a telepítést előre nem látható akadály, körülmény vagy más ok bekövetkezésekor (így különösen, de nem kizárólagosan a légiforgalmi irányítás zavartalan működésére kiható okból), vagy annak veszélye esetén egyéni mérlegelésével külön indokolás nélkül időlegesen leállítani, majd a telepítés folytatására engedélyt adni. Az időleges leállítás esetén a vonatkozó határidők a leállítás időtartalmával automatikusan meghosszabbodnak. A telepítés leállítását, illetve újraindítását Szerződő Felek kötelesek a munkanaplóban dokumentálni.
   9. Szállító mindenkor köteles a légiforgalmi irányítás biztonsága elsődlegességének szem előtt tartásával végezni a munkáját.
   10. Szállító és közreműködői a Berendezések telepítése és üzembe helyezése során kötelesek a HungaroControl Zrt. házirendjét betartani. Szállító tudomásul veszi, hogy jelen Szerződés rendelkezéseinek, valamint a Szerződés teljesítésével összefüggő szabályok, előírások – így különösen a HungaroControl Zrt. házirendjének (melynek kivonatát a 4. számú melléklet tartalmazza) – be nem tartása a repülésbiztonság veszélyeztetésének minősülhet, azok megsértése megvalósíthatja a légiközlekedés biztonságának veszélyeztetése büntetőjogi tényállást. Nem megengedett tevékenységek különösen az alábbiak:
       1. rádió-berendezések zavarását okozó tevékenységek;
       2. munkavégzés az átadott területen kívül;
       3. meglévő közmű engedély nélküli megbontása, lezárása, illetve lekapcsolása;
       4. tűzveszély okozása;
       5. a tűzjelző rendszer vakriasztásának előidézése;
       6. a légiforgalmi irányítás folyamatosságát zavaró egyéb tevékenységek.

Szállító kötelezettséget vállal arra, hogy a jelen pontban foglaltak betartását a Szerződés keretében munkát végző valamennyi személy vonatkozásában biztosítja.

* 1. A telepítés sikeres befejeztével jegyzőkönyvet kell készíteni, melyet mindkét fél kapcsolattartójának aláírásával kell ellátni.
  2. A telepítéssel kapcsolatban a Műszaki specifikáció 2-6. pontjai további követelményeket tartalmaznak.
  3. Szállító köteles a Megrendelő munkavállalói számára oktatást tartani és oktatási anyagokat szolgáltatni a Műszaki specifikáció 7. pontjában foglaltak szerint.

1. **Üzembe helyezés**
   1. A Szerződő Felek helyszíni átvételi eljárás (site acceptance test, a továbbiakban: **SAT**) lefolytatásával győződnek meg arról, hogy a Berendezés megfelel-e a Szerződésben és különösen az 1. számú mellékletben foglalt követelményeknek.
   2. A SAT-hoz szükséges speciális eszközöket és műszereket Szállító köteles saját költségén biztosítani.
   3. A SAT – és az annak utolsó fázisát képező 72 órás próbaüzem – lefolytatásával és sikerességének kritériumaival kapcsolatos részletes szabályokat a Műszaki specifikáció tartalmazza. Megrendelő saját döntése alapján jogosult sikeresnek minősíteni a SAT-ot a Berendezés – Megrendelő megítélése szerint – kisebb hibái vagy hiányosságai esetén is, azzal a feltétellel, hogy Szállító kötelezettséget vállal a hibák és hiányosságok teljes körű kijavítására Megrendelő által meghatározott időpontig.
   4. Megrendelőnek a SAT-on való részvétele nem csökkenti Szállító felelősségét a Berendezések megfelelő minőségét és működését illetően.
   5. Sikeres és sikertelen SAT esetén is jegyzőkönyvet kell készíteni, melyet mindkét fél kapcsolattartójának aláírásával kell ellátnia.
   6. A sikeres SAT-ról felvett jegyzőkönyv aláírásának előfeltétele a Szállító 6. pont szerinti dokumentációs és 8.13. pont szerinti oktatási feladatainak maradéktalan teljesítése, valamint a 16.1 pont szerinti biztosíték rendelkezésre bocsátásának Szállító általi igazolása.
   7. A Berendezés tulajdonjoga és a kárveszély a sikeres SAT-ról felvett jegyzőkönyv Szerződő Felek általi aláírásával száll át Megrendelőre.
2. **SZERZŐI JOGOK**
   1. Szerződő Felek rögzítik, hogy Szállító a Berendezések részeként az üzemeléshez szükséges olyan szellemi alkotásokat – különösen szoftvereket – bocsát Megrendelő rendelkezésére, amelyek szerzői jogi jogosultja harmadik személy (a továbbiakban együttesen: **Idegen Szellemi Alkotások**). Szállító kötelezettsége arról gondoskodni, hogy e szellemi alkotásokat Megrendelő a Berendezések folyamatos és biztonságos üzemeléséhez szükséges módokon és mértékben, időbeli korlátozás nélkül felhasználhassa. A Díj tartalmazza az Idegen Szellemi Alkotások Megrendelő általi jogszerű felhasználásának biztosításával kapcsolatos Szállítói kötelezettség teljes ellenértékét.
   2. A Szerződéssel összefüggésben Szállító által alkotott, jogi oltalomban részesíthető bármely szellemi alkotással (a továbbiakban együttesen: **Saját Szellemi Alkotások**) Megrendelő szabadon rendelkezik. A Saját Szellemi Alkotások tekintetében Szállító az Szjt. 42. § (1) bekezdése szerint felhasználási jogot ad Megrendelő részére.
   3. Szállító kifejezetten kijelenti, hogy az Szjt. 9. § (6) bekezdése és V. fejezete alapján Megrendelő a Szerződés teljesítése során keletkezett Saját Szellemi Alkotásokkal kapcsolatban határozatlan idejű, korlátlan és kizárólagos felhasználási jogot szerez valamennyi átruházható szerzői jog vonatkozásában, továbbá Szállító kifejezett engedélyt ad arra, hogy Megrendelő a Saját Szellemi Alkotások felhasználására harmadik személynek további engedélyt adjon.
   4. Szállító kifejezetten kijelenti, hogy a Saját Szellemi Alkotásokkal kapcsolatos felhasználási engedély kiterjed különösen:
      1. a Saját Szellemi Alkotások átdolgozására, és az átdolgozhatóság jogának harmadik személyre történő átruházhatóságára (átdolgoztatás),
      2. a Saját Szellemi Alkotások többszörözésére, amely magában foglalja a Saját Szellemi Alkotások kép- vagy hangfelvételen rögzítését, illetve számítógéppel vagy elektronikus adathordozóra való másolását is, valamint az előzőekben felsorolt jogosítványokat is magában foglaló többszörözés jogának harmadik személy részére történő átengedését,
      3. a felhasználási engedély harmadik személyre történő átruházhatóságára.
   5. A Díj tartalmazza a Saját Szellemi Alkotások Megrendelő általi jogszerű felhasználásának teljes ellenértékét.
   6. Szállító szellemi alkotásokkal kapcsolatos jogszavatossági vállalásait a 15.2. pont határozza meg.
3. **TARTALÉK ALKATRÉSZEK**
   1. A Szállító köteles tartalék alkatrészeket biztosítani Megrendelő részére a Műszaki specifikáció 9.2. pontjában foglaltak szerint.
4. **KAPCSOLATTARTÁS**
   1. Szerződő Felek elsődleges kapcsolattartóként az alábbi személyeket jelölik ki:
      1. Megrendelő részéről teljesítésigazolásra jogosult személy:

Bajkó Gábor

Telefon: +36-1-293-4110

Fax: +36-1-293-4121

Mobil: +36-30-3287563

E-mail: [Gabor.Bajko@hungarocontrol.hu](mailto:Gabor.Bajko@hungarocontrol.hu)

* + 1. Megrendelő részéről kapcsolattartásra kijelölt személy:

…………………………..

Telefon: +36-1-293-

Fax: +36-1-293-

Mobil: +36-30-

E-mail:

* + 1. Szállító részéről kapcsolattartásra kijelölt személy:

…

Telefon: …

Fax: …

Mobil: …

E-mail: …

* 1. Szerződő Felek a másik fél írásban történő értesítésével bármikor más vagy további kapcsolattartó személyt jelölhetnek, ami nem minősül a jelen Szerződés módosításának. Megrendelő jogosult Szállítóhoz intézett írásbeli nyilatkozattal Szállító kapcsolattartójának visszahívását, illetve másik kapcsolattartó kijelölését igényelni, ha az – Megrendelő írásban indokolt véleménye szerint – nem alkalmas a feladata ellátására, vagy feladatát nem kellő körültekintéssel, gondossággal látja el.
  2. A kapcsolattartás nyelve a magyar.
  3. Szerződő Felek rögzítik, hogy egymás részére minden nyilatkozatot vagy egyéb értesítést írásban kell megküldeni (írásban igazolt személyes kézbesítéssel, futárszolgálat útján, tértivevényes ajánlott levélben, visszaigazolt e-mailben vagy visszaigazolt telefax útján). Az értesítés akkor válik joghatályossá, amikor azt a címzett igazoltan átvette.
  4. Szerződő Felek megállapodnak abban, hogy a faxon, illetve e-mail útján megtett nyilatkozatok abban az esetben tekintendőek a továbbítás napján kézhez vettnek és hatályosnak, ha a továbbítás napja munkanap és a nyilatkozatok 16:00 (CET) óra előtt – az eredményes adási jelentéssel, illetve a visszaigazolással bizonyítottan – elküldésre kerültek a címzettnek. A munkanapokon kívül és a munkanapokon 16:00 (CET) óra után továbbított, eredményes adási jelentéssel igazolt fax és automatikusan visszaigazolt e-mail üzenetek a továbbításukat követő munkanapon 08:00 (CET) órakor tekintendőek a címzett részére kézbesítettnek. Vita esetén a feladónak kell a feladás időpontját megfelelően igazolni. Jelen pont alkalmazása során munkanapnak azon napok minősülnek, amelyek Megrendelő székhelye szerinti országban munkanapnak minősülnek.
  5. A tértivevényes ajánlott postai küldeményt a kézbesítés megkísérlésének napján kézbesítettnek kell tekinteni, ha a címzett az átvételt megtagadta. Ha a kézbesítés azért volt eredménytelen, mert a címzett az iratot nem vette át (az a feladóhoz nem kereste jelzéssel érkezett vissza), az iratot – az ellenkező bizonyításáig – a postai kézbesítés második megkísérlésének napját követő ötödik munkanapon kell kézbesítettnek tekinteni.

1. **BIZTOSÍTÁSOK**
   1. Szállító a munkaterületen semmilyen tevékenységet sem kezdhet meg addig, amíg a jelen Szerződésben előírt biztosítások kockázatviselése el nem kezdődik. Szállító köteles a Berendezések szállításának megkezdése előtt az előírt biztosítások fedezetigazolásának másolatát Megrendelő részére átadni, vagy a kockázatviselés fennállását más, Megrendelő által előírt formában igazolni.
   2. A biztosítás előírt módozata: összkockázatú szerelésbiztosítás (E.A.R.). A biztosítás biztosítottja a Szállító és a Szerződés teljesítésébe bevont közreműködők. A felelősségbiztosítási rész minimális biztosítási összege 25.000.000,- (huszonötmillió) forint/káresemény, a káresemények számának korlátozása nélkül. A vagyontárgyak biztosítási összege nem lehet kevesebb, mint a biztosított vagyontárgyak újrabeszerzési értéke, de legalább a Berendezések Vételárának 110%-a, minden kockázatra „all risk” feltételekkel.
   3. Káresemény bekövetkezésekor Megrendelőre nem hárítható át a Szállító által a biztosítási szerződésben vállalt önrész.
   4. A biztosítás fedezetének legalább a sikeres SAT időpontjáig kell fennállnia, a felelősségbiztosítás esetében a jótállási időszakra vonatkozó kiterjesztéssel. A jótállási fedezetnek a jótállási időszak alatt okozott károkon túl olyan károkra is ki kell terjednie, melyek oka a Berendezések telepítésének időszaka alatt keletkezett.
   5. Szállító a biztosítási szerződések érvénytelenítéséről, felmondásáról vagy módosításáról köteles Megrendelőt haladéktalanul értesíteni.
   6. Szerződő Felek kikötik, hogy amennyiben Szállító nem tesz eleget a Szerződésben előírt biztosításokkal kapcsolatos követelményeknek, az a jelen Szerződés súlyos megszegésének minősül és a szerződésszegés következményeit vonja maga után, azaz Megrendelő egyebek mellett jogosult a Szerződést azonnali hatállyal felmondani vagy attól azonnali hatállyal elállni, továbbá meghiúsulási kötbért és kárainak megtérítését követelni.
2. **SZERZŐDÉSSZEGÉS**
   1. Szerződésszegésnek minősül minden olyan magatartás vagy mulasztás, amelynek során bármelyik Szerződő Fél a jogszabály, illetve a Szerződés alapján őt terhelő kötelezettségének nem tesz eleget. Szerződésszegése esetén a Szerződő Fél csak akkor mentesül a felelősség alól, ha bizonyítja, hogy a szerződésszegést olyan körülmény okozta, amely az adott Szerződő Fél ellenőrzési körén kívül esik, az elvárható gondosság mellett nem volt előre látható, továbbá nem volt elvárható, hogy a Szerződő Fél az adott körülményt elkerülje vagy következményeit elhárítsa.
   2. Amennyiben a Szállító olyan okból, amelyért felelős, nem teljesíti a Berendezések üzembe helyezésének (sikeres SAT) jelen Szerződésben meghatározott határidejét vagy megsérti a jólteljesítési biztosíték rendelkezésre bocsátásával kapcsolatos kötelezettségeit, úgy Megrendelő – a szerződésszegés esetén őt megillető, a jelen Szerződésben, illetve a vonatkozó jogszabályokban biztosított egyéb jogai mellett – késedelmi kötbér követelésére jogosult. A késedelmi kötbér mértéke a nettó Díj 0,5%-a a késedelem napjaira számítva. A késedelmi kötbér maximuma a nettó Díj 20%-a. Amennyiben Szállító késedelmesen teljesít, Megrendelővel történt egyeztetést követően, de legkésőbb az érintett határidő lejártát követő naptól számított 2 (két) munkanapon belül köteles póthatáridőt vállalni. A póthatáridő tűzése nem mentesíti Szállítót a késedelmi kötbér megfizetésének kötelezettsége alól. A késedelmi kötbér esedékessé válik, ha a késedelem megszűnik, vagy ha a késedelmi kötbér eléri a maximális összegét.
   3. Amennyiben Szállító a jelen Szerződés szerinti üzembe helyezési kötelezettségét olyan okból, amelyért felelős, nem szerződésszerűen (hibásan) teljesíti, továbbá a hibát a Megrendelő által tűzött póthatáridőben sem küszöböli ki, és Megrendelő a teljesítését ebben a formában átveszi, úgy Szállító a Megrendelő részére köteles a nettó Díj 10%-át mint hibás teljesítési kötbért megfizetni.
   4. Amennyiben Szállító a jelen Szerződés szerinti jótállási kötelezettségét vagy támogatási szolgáltatással kapcsolatos kötelezettségét olyan okból, amelyért felelős, nem szerződésszerűen (késedelmesen vagy hibásan) teljesíti, úgy Szállító a Megrendelő részére – nem szerződésszerű teljesítés jellegére tekintettel a fenti két jogcím alapján kötbér (késedelmi vagy hibás teljesítési kötbér) címén esetenként 100.000,-Ft-ot köteles megfizetni.
   5. Ha a teljesítés olyan okból, amelyért Szállító felelős meghiúsul, Szállító meghiúsulási kötbér fizetésére köteles, amelyet Szerződő Felek a nettó Díj 30%-ában állapítanak meg. Szerződő Felek a Szerződés teljesítését Szállító felelősségi körébe tartozó okból meghiúsultnak tekintik, különösen, de nem kizárólagosan, ha:
      1. Szállító a teljesítést jogos ok nélkül megtagadja (így különösen, ha a munkaterületet nem veszi át), vagy
      2. Szállító a késedelmes teljesítése esetén a Megrendelő által tűzött póthatáridőre sem teljesít szerződésszerűen, vagy
      3. Szállító a hiba kijavítására a Megrendelő által tűzött ésszerű határidőre sem teljesít szerződésszerűen, vagy
      4. a teljesítés olyan okból lehetetlenül, amelyért Szállító felelős.
   6. Megrendelő kötbért akkor is követelhet, ha kára nem merült fel. Megrendelő jogosult érvényesíteni a kötbért meghaladó kárát és a szerződésszegésből eredő egyéb jogait is.
   7. Megrendelő a kötbér összegét Szállító bármely számlájának összegéből levonhatja a Kbt. 130. § (6) bekezdésében foglaltak szerint. Megrendelő kötbérigényét külön számlában is érvényesítheti Szállító felé. Szerződő Felek megállapodnak, hogy ha a kötbért Megrendelő külön számlában érvényesíti, Szállító köteles kötbérfizetési kötelezettségének – annak esedékessé válásától számított – 15 (tizenöt) napon belül maradéktalanul eleget tenni.
3. **SZAVATOSSÁG, JÓTÁLLÁS, TÁMOGATÁS**
   1. Szállító kijelenti, hogy a Berendezések, azok alkotó elemei és a Dokumentumok pontosak, magas szakmai színvonalúak, teljesek, műszakilag és gazdaságilag megvalósíthatóak és megfelelnek a Szerződésben és mellékleteiben foglalt követelményeknek. Szállító kijelenti és szavatolja, hogy szerződéses kötelezettségeit a Szerződés céljának ismeretében, a vonatkozó jogszabályoknak, szabványoknak és műszaki előírásoknak megfelelően teljesíti. Szállító szavatol azért, hogy a Berendezések mentesek a tervezési, anyag- vagy gyártási hibától, telepítési hibától, továbbá képesek teljesíteni a Szerződés 1. számú Mellékletében foglalt üzemi paramétereket.
   2. Szállító kijelenti és szavatolja, hogy a Szerződés teljesítésével nem sérti harmadik fél jogait. Szállító kijelenti és szavatolja, hogy harmadik személynek nincs olyan joga vagy követelése a Szerződés tárgyával összefüggésben, amely bármely módon gátolná, akadályozná vagy késleltetné szerződéses kötelezettségeinek teljesítését, így különösen a Berendezések tulajdonjogának Megrendelő általi megszerzését és a Szállító által rendelkezésre bocsátott Saját Szellemi Alkotások és Idegen Szellemi alkotások Megrendelő általi felhasználását a 10. pontban foglaltak szerint. Szállító közvetlen helytállásra köteles harmadik személyek irányában minden olyan költség, változás, veszteség, kiadás, kár, igény, illetve teher vonatkozásában, amelyet harmadik személy jogszavatosság körében kíván érvényesíteni, avagy harmadik személy a neki – a jelen Szerződéssel összefüggésben és/vagy annak teljesítése során, azzal összefüggésben – az általa okozott kárral összefüggésben kíván érvényesíteni Megrendelővel szemben.
   3. Szállító a Ptk. 6:171. §-ában foglaltak szerint jótállást vállal a Berendezésekre, a sikeres SAT-ról felvett jegyzőkönyv aláírásának napjától kezdődő 7 (hét) év időtartamra (a továbbiakban: **Jótállási Időszak**), a Műszaki specifikáció 9.1. pontjában rögzített tartalommal. Amennyiben a Jótállási Időszakban a Berendezés vagy annak bármely része nem üzemeltethető a Szerződésben és mellékleteiben meghatározott módon a jótállási kötelezettség alá tartozó okok miatt, a Jótállási Időszakot meg kell hosszabbítani az üzemeltetésben bekövetkezett szünet időtartamával.
   4. Szállító a jótállás körébe tartozó valamennyi szolgáltatást díjmentesen köteles nyújtani.
   5. Amennyiben a Jótállási Időszak alatt Megrendelő bármilyen hibát észlel, ezt haladéktalanul köteles írásban rögzíteni. Megrendelő a hibáról a vonatkozó jegyzőkönyv csatolásával írásban értesíti Szállítót. Megrendelőnek a Jótállási Időszakot követő 30 (harminc) napig áll jogában bejelenteni a Jótállási Időszakban előállt hibákat.
   6. Szállító a sikeres SAT-ról felvett jegyzőkönyv aláírásának napjától kezdődő 7 (hét) év időtartamig Megrendelő részére támogatási szolgáltatást köteles nyújtani, amely kiterjed a hardver utánrendelés lehetőségének biztosítására, a Berendezések rendszeres karbantartására, mérnöki támogatás és ügyfélszolgálati szolgáltatás nyújtására, rendszerfrissítéssel és rendszermódosítással, valamint szoftverkövetéssel, szoftver-upgradeléssel kapcsolatos szolgáltatásra. A Szállító által nyújtandó támogatási szolgáltatás részletes tartalmát és feltételeit a Műszaki specifikáció 9.1. pontja határozza meg.
4. **JÓLTELJESÍTÉSI BIZTOSÍTÉK**
   1. Szállító a sikeres SAT-ról felvett jegyzőkönyv aláírásának napjától legalább a Jótállási Időszak lejártát követő 30 (harminc) napig terjedő időszakra vonatkozó jólteljesítési biztosítékot köteles nyújtani Megrendelő részére a Díj 5%-ával megegyező értékben. A biztosítékot Szállító a sikeres SAT-ról felvett jegyzőkönyv aláírásáig köteles Megrendelő rendelkezésére bocsátani. Szállító a biztosítékot választása szerint teljesítheti:
      1. visszavonhatatlan és feltétel nélküli, bank vagy biztosító által vállalt garancia (a továbbiakban együtt: **Bankgarancia**) rendelkezésre bocsátásával, vagy
      2. feltétel nélküli banki készfizető kezességvállalást tartalmazó, vagy biztosítási szerződés alapján kiállított – feltétel nélküli készfizető kezességvállalást tartalmazó – kötelezvénynek (a továbbiakban együtt: **Készfizetési Kötelezvény**) rendelkezésre bocsátásával, vagy
      3. ilyen összegű óvadéknak Megrendelő bankszámlájára (fizetési számlájára) történő átutalásával.
   2. A jólteljesítési biztosíték formája:
      1. Amennyiben Szállító a jólteljesítési biztosítékot Bankgarancia benyújtásával teljesíti, úgy a Bankgaranciának az alábbi kötelező elemeket kell tartalmaznia:
         1. A garancialevél számát,
         2. A Szerződés tárgyát,
         3. Megrendelő nevét, székhelyét,
         4. Szállító nevét, székhelyét,
         5. A bank, ill. biztosító megnevezését, székhelyét,
         6. A jólteljesítési biztosíték összegét (Euróban meghatározva),
         7. A bank, ill. biztosító általi feltétel nélküli és visszavonhatatlan kötelezettségvállalást arra vonatkozóan, hogy Megrendelő első írásos felszólítására a bank az alapjogviszony vizsgálata nélkül kifizet a vonatkozó jólteljesítési biztosíték összegének erejéig bármely összeget, amennyiben Megrendelő a követelésében kijelenti, hogy Megrendelő által követelt összeg Szállító szerződés szerinti jótállási kötelezettségei megszegése miatt vált esedékessé,
         8. A Bankgarancia érvényességét.

A Bankgaranciát jó hírnévvel rendelkező bank, ill. biztosító által, SWIFT-en keresztül kell nyújtani. A bankgarancia-jogviszonyra irányadó jog csak a magyar jog lehet.

* + 1. Amennyiben Szállító a jólteljesítési biztosítékot Készfizetési Kötelezvény benyújtásával teljesíti, úgy a Készfizetési Kötelezvénynek az alábbi kötelező elemeket kell tartalmaznia:
       1. A kötelezvény számát,
       2. A Szerződés tárgyát,
       3. Megrendelő nevét, székhelyét,
       4. Szállító nevét, székhelyét,
       5. A kibocsátó bank, ill. biztosító megnevezését, székhelyét,
       6. A jólteljesítési biztosíték összegét (forintban meghatározva),
       7. A kibocsátó bank, ill. biztosító általi feltétel nélküli és visszavonhatatlan készfizető kezességvállalást arra vonatkozóan, hogy Megrendelő első írásos felszólítására a kibocsátó az alapügylet vizsgálata nélkül kifizet a vonatkozó jólteljesítési biztosíték összegének erejéig bármely összeget, amennyiben Megrendelő a követelésében kijelenti, hogy Megrendelő által követelt összeg Szállító Szerződés szerinti jótállási kötelezettségei megszegése miatt vált esedékessé,
       8. A kötelezvény érvényességét.

A kezességvállalást jó hírnévvel rendelkező bank, ill. biztosító által, SWIFT-en keresztül kell nyújtani. A kötelezvényre illetve a kezesi jogviszonyra a magyar jog kell irányadó legyen.

* + 1. Amennyiben Szállító a jólteljesítési biztosítékot Megrendelő bankszámlájára történő átutalással teljesíti, úgy az átutalási megbízásban fel kell tüntetni az alábbiakat.
       1. A Szerződés tárgyát,
       2. Megrendelő nevét, székhelyét,
       3. Szállító nevét, székhelyét,
       4. A jólteljesítési biztosíték összegét (forintban meghatározva),
       5. Utalást arra, hogy az átutalt összeg jólteljesítési biztosítékként szolgál.

A jólteljesítési biztosíték átutalással történő teljesítése esetén a biztosíték összegét forintban kell Megrendelő számlájára átutalni.

* 1. A Jótállási Időszak alatt és az azt követő 30 (harminc) napig Szállító köteles a jólteljesítési biztosíték értékét a Díj 5%-ával megegyező értéken tartani. Amennyiben a jólteljesítési biztosítékot Megrendelő igénybe veszi, Szállító köteles Megrendelő általi igénybevételétől számított 5 (öt) munkanapon belül a jólteljesítési biztosíték csökkentett összegét a Díj 5%-ával megegyező értékre kiegészíteni. Szállító jelen pontban foglalt kötelezettségeinek megszegése esetén Megrendelő jogosult késedelmi kötbért követelni Szállítótól a 14.2. pontban foglaltak szerint.
  2. A jólteljesítési biztosíték Szállító szavatossági és jótállási kötelezettségeinek teljesítését biztosítja.
  3. Ha Megrendelő megítélése szerint a jólteljesítési biztosíték alapján jogosult valamilyen igényt érvényesíteni, köteles erről Szállítót tértivevényes ajánlott postai küldeményben értesíteni, egyben megjelölni Szállítónak azon jótállási kötelezettségszegését, amelyre az igényét alapozza, és felszólítani Szállítót az ilyen jótállási kötelezettségszegése orvoslására. Megrendelő akkor válik jogosulttá a biztosíték lehívására, ha Szállító az ilyen értesítés kézbesítésétől számított 5 (öt) munkanapon belül nem orvosolja a jótállási kötelezettségszegését, vagy Megrendelő által elfogadott módon nem intézkedik ennek érdekében.

1. **A SZERZŐDÉS MEGSZŰNÉSE**
   1. Amennyiben a Szerződés teljesítése olyan okból válik lehetetlenné, amelyért a Szerződő Felek egyike sem felelős, a Szerződés megszűnik. Ilyen esetben Szállító köteles haladéktalanul értesíteni Megrendelőt, és felelősséggel tartozik a késedelmes értesítésből, illetve az értesítés elmaradásából fakadó károkért.
   2. Szállító súlyos szerződésszegése esetén Megrendelő jogosult Szállítónak küldött írásos értesítés formájában a Szerződéstől a sikeres SAT-ról felvett jegyzőkönyv aláírását megelőzően elállni, azt követően pedig a Szerződést azonnali hatállyal vagy választása szerint felmondási idő alkalmazásával felmondani, feltéve hogy Szállító a szerződésszegés részleteit tartalmazó, (amennyiben az orvosolható) az orvoslásra írásban felszólító értesítés kézhezvételét követően (az értesítésben meghatározott határidőig) nem orvosolja a szerződésszegést. Szerződő Felek súlyos szerződésszegésnek tekintik különösen, de nem kizárólagosan az alábbi eseteket:
      1. Szállító elmulasztja bármely szerződéses kötelességének teljesítését Megrendelő által biztosított meghosszabbított ésszerű határidőn (póthatáridőn) belül; vagy
      2. Szállító késedelme a 60 (hatvan) napot meghaladja; vagy
      3. bármely Berendezés SAT-ja Szállító hibája miatt két alkalommal sikertelen; vagy
      4. a Szállító egyéb súlyos és/vagy lényeges szerződésszegést követ el.

Amennyiben Megrendelő jelen pont alapján eláll a Szerződéstől, vagy azt felmondja meghiúsulási kötbért követelhet Szállítótól.

* 1. A Berendezések rendeltetésszerű üzemeltetéséhez kapcsolódó támogatási szolgáltatást Megrendelő jogosult indokolás nélkül, három havi felmondási idővel írásban felmondani.
  2. A Megrendelő a Szerződést jogosult, egyben köteles írásban felmondani – ha szükséges, olyan felmondási idővel, amely lehetővé teszi, hogy a feladat ellátásáról gondoskodni tudjon – a Kbt. 125. § (5) bekezdése szerinti esetekben.
  3. Amennyiben Megrendelő a Szállító súlyos szerződésszegése miatt a Szerződéstől eláll vagy azt felmondja (ideértve a 17.4. pont szerinti felmondást is), Szállító a Ptk. 6:141. § szerint felelősséggel tartozik a Megrendelőnek okozott károkért, ideértve a felmerülő esetleges többletkiadásokat is.

1. **IRÁNYADÓ JOG**
   1. Jelen Szerződés minden rendelkezését Magyarország jogszabályainak megfelelően kell értelmezni. A Szerződés minden részére Magyarország jogszabályai az irányadóak, a nemzetközi magánjogi szabályok kizárásával.
   2. A Szerződés tekintetében nem alkalmazható az Egyesült Nemzeteknek az áruk nemzetközi adásvételi szerződéseiről szóló egyezménye (UN CISG).
2. **JOGVITÁK RENDEZÉSE**
   1. Jelen Szerződésből vagy a Szerződéssel kapcsolatosan felmerülő bármely vita vagy igény esetén Szerződő Felek elsősorban tárgyalások útján kötelesek megkísérelni a helyzet megoldását.
   2. Ha Megrendelő és Szállító a közvetlen tárgyalások megkezdésétől számított 30 (harminc) napon belül nem tudják békés úton rendezni a Szerződés alapján vagy azzal kapcsolatban felmerült vitájukat, a jogvita végső rendezését a hatáskörrel rendelkező és illetékes magyar bíróság elé utalják.
3. **EGYÉB RENDELKEZÉSEK**
   1. Amennyiben Szerződő Felek valamelyike nem él a Szerződésben biztosított valamely jogával, az nem jelenti a jog gyakorlásáról való lemondást, sem azt, hogy a joggal egy vagy több későbbi időpontban nem élhet.
   2. A Szerződés módosítása kizárólag a Kbt. 132. §-ával összhangban történhet, Szerződő Felek kölcsönösen elfogadott írásbeli megállapodása alapján.
   3. Amennyiben a Szerződés bármely rendelkezése érvénytelenné válik vagy végrehajthatatlannak bizonyul, a Szerződés többi rendelkezése érvényben marad. Szerződő Felek ilyen esetben közösen megegyeznek az eredeti szándékukat leginkább tükröző új rendelkezésekben.
   4. Szállító hozzájárul ahhoz, hogy *a polgári légiközlekedés védelmének szabályairól és a Légiközlekedés Védelmi Bizottság jogköréről, feladatairól és működésének rendjéről* szóló 169/2010. (V. 11.) Korm. rendeletben felhatalmazott hatóságok a Szerződés keretében a telepítési helyszíneken munkát végző személyeket ellenőrizzék. Szállító köteles Megrendelő székhelyén, illetve telephelyein munkát végző alkalmazottjai, képviselői, megbízottjai alábbi adatait legalább 5 (öt) nappal a munkavégzés helyszínére történő belépést megelőzően Megrendelőnek eljuttatni: név, születési idő, útlevél szám. Szállító tudomásul veszi, hogy azok a személyek, akik a biztonsági követelményeknek nem felelnek meg, a Szerződés keretében Megrendelő székhelyén és telephelyein munkavégzésre nem jogosultak. Szállító köteles az érintett személyek helyettesítését a saját költségén biztosítani. A jelen Szerződésben meghatározott feladatok teljesítésének a jelen pontban foglaltak miatti részleges vagy teljes meghiúsulása, késedelme Szállítónak felróható oknak minősül, az ebből eredő károkat Szállító viseli.
   5. Amennyiben Szállító külföldi adóilletőségű, úgy a Kbt. 125. § (7) bekezdésére tekintettel köteles a Szerződéshez arra vonatkozó meghatalmazást csatolni, hogy az illetősége szerinti adóhatóságtól a magyar adóhatóság közvetlenül beszerezhet a Szállítóra vonatkozó adatokat az országok közötti jogsegély igénybevétele nélkül.
   6. A jelen Szerződés és mellékletei alkotják Szerződő Felek közötti megállapodás egészét. Az alábbi mellékletek a Szerződés elválaszthatatlan részét képezik:

1. számú melléklet: Részvételi felhívás, ajánlattételi felhívás és dokumentáció (amely tartalmazza a Műszaki specifikációt);

2. számú melléklet: Szállító által benyújtott végleges ajánlat;

3. számú melléklet: Munka- és tűzvédelmi követelmények, Környezetvédelmi követelmények;

4. számú melléklet: Házirend (kivonat).

A Szerződés és a mellékletei közötti bármely eltérés esetén a Szerződés törzsszövege az irányadó. A Szerződésre egyebekben a Ptk.-nak az adásvételi szerződésre, valamint – a támogatási szolgáltatás vonatkozásában – a vállalkozási szerződésre vonatkozó rendelkezéseit kell alkalmazni.

* 1. Szerződő Felek a Szerződést annak elolvasása és értelmezése után, mint akaratukkal mindenben megegyezőt, 2 (kettő) eredeti példányban jóváhagyólag írták alá.

|  |  |
| --- | --- |
| Budapest, 2015. |  |
|  |  |
| Kis Barnabás | Hangyál Gyula |
| technológiai igazgató | ATM légiforgalmi igazgató |
| HungaroControl Zrt. | |
| Megrendelő | |

|  |  |
| --- | --- |
| …………, 2015. |  |
|  | |
| … | |
| … | |
| Szállító | |